b'\n_START_ARTICLE_\nJuutide asustuspiirkond\n_START_PARAGRAPH_\nJuutide asustuspiirkond (vene keeles \xd0\xa7\xd0\xb5\xd1\x80\xd1\x82\xd0\xb0 \xd0\xbe\xd1\x81\xd0\xb5\xd0\xb4\xd0\xbb\xd0\xbe\xd1\x81\xd1\x82\xd0\xb8, t\xc3\xa4isnimetus \xd0\xa7\xd0\xb5\xd1\x80\xd1\x82\xd0\xb0 \xd0\xbf\xd0\xbe\xd1\x81\xd1\x82\xd0\xbe\xd1\x8f\xd0\xbd\xd0\xbd\xd0\xbe\xd0\xb9 \xd0\xb5\xd0\xb2\xd1\x80\xd0\xb5\xd0\xb9\xd1\x81\xd0\xba\xd0\xbe\xd0\xb9 \xd0\xbe\xd1\x81\xd0\xb5\xd0\xb4\xd0\xbb\xd0\xbe\xd1\x81\xd1\x82\xd0\xb8) oli territoorium Venemaa Keisririigi l\xc3\xa4\xc3\xa4neosas, kus juutidel oli lubatud ametlikult elada._NEWLINE_Juutide asustuspiirkonna pindala oli 1 224 008 ruutkilomeetrit. 1897. aasta \xc3\xbclevenemaalise rahvaloenduse andmetel elas juutide asustuspiirkonnas 3 558 000 juuti._NEWLINE_Esimese Poola jagamise tagaj\xc3\xa4rjel 1772. aastal sattus Venemaa v\xc3\xb5imu alla palju juute._NEWLINE_Juutide asustuspiirkonna kehtestas keisrinna Katariina II oma dekreediga 23. detsembril 1791. Esialgu kuulusid juutide asutusala koosseisu Valgevene, Jekaterinoslavi kubermang ja Tauria kubermang. Juutide asustuspiirkonna hulka arvati ka need alad, mis sattusid Venemaa koosseisu Poola teise jagamise tulemusel 1793. aastal ja Poola kolmanda jagamise tulemusel 1795. aastal (Minski kubermang, Vol\xc3\xb5\xc3\xb5nia kubermang, Podoolia kubermang, Kiievi kubermang, T\xc5\xa1ernigivi kubermang, Grodna kubermang, Poltaava kubermang, Kaunase kubermang ja Vilniuse kubermang). 1818. aastal arvati juutide asustuspiirkonna hulka ka Bessaraabia kubermang. Kui Kongressi-Poola (ametlikult Poola kuningriik) 1867. aastal kaotati, said juudid 1868. aastal vaba liikumise \xc3\xb5iguse Poola kubermangude ja juutide asustuspiirkonna vahel._NEWLINE_Kuramaa kubermang ei kuulunud juutide asustuspiirkonda, kuid 1799. aastal andis keiser Paul I v\xc3\xa4lja seaduse, mis lubas seal juba elavatel juutidel Kuramaal legaalselt edasi elada._NEWLINE_1865. aastal piiranguid m\xc3\xb5nev\xc3\xb5rra leevendati ja osa juute (esimese j\xc3\xa4rgu kaupmehed, kutsetunnistusega k\xc3\xa4sit\xc3\xb6\xc3\xb6lised ja k\xc3\xb5rgharidusega spetsialistid) said \xc3\xb5iguse elada v\xc3\xa4ljaspool juutide asustuspiirkonda._NEWLINE_Juutide asustuspiirkonna ja sellega seotud piirangud t\xc3\xbchistas Venemaa Ajutine Valitsus oma m\xc3\xa4\xc3\xa4rusega 20. m\xc3\xa4rtsil 1917.'